เงินไหลออก4เดือน ไปแค่5.6หมื่นล้าน
เดือน เม.ย.เงินเข้า ทำให้เงินทุนเคลื่อนย้าย 4 เดือน ไหลออกแค่ 5.67 หมื่นล้านบาท&nbsp;
2 มิ.ย. 2558

เดือน เม.ย.เงินเข้า ทำให้เงินทุนเคลื่อนย้าย 4 เดือน ไหลออกแค่ 5.67 หมื่นล้านบาท  
ธนาคารแห่งประเทศไทย (ธปท.) รายงานภาวะดุลเงินทุนเคลื่อนย้ายในเดือน เม.ย.ที่ผ่านมา ว่า มีเงินทุนไหลเข้าสุทธิ 1,989 ล้านเหรียญสหรัฐ หรือประมาณ 6.7 หมื่นล้านบาท (คำนวณจากค่าเงิน 33.72 บาท/เหรียญสหรัฐ) เป็นการไหลเข้าสุทธิต่อเนื่องเป็นเดือนที่ 2 จากเดือนก่อนหน้าที่มีเงินไหลเข้าสุทธิ 140 ล้านเหรียญสหรัฐ หรือประมาณ 4,720 ล้านบาท ทำให้ในช่วง 4 เดือนแรกของปีนี้เงินทุนเคลื่อนย้ายไหลออกสุทธิ 1,681 ล้านเหรียญสหรัฐ หรือประมาณ 5.67 หมื่นล้านบาท
ทั้งนี้ เงินไหลเข้าในเดือน เม.ย. มาจากทุกภาคธุรกิจ ได้แก่ การลงทุนโดยตรงจากต่างประเทศในธุรกิจที่สำคัญ ได้แก่ ที่ปรึกษาทางธุรกิจ ยานยนต์ และธุรกิจค้าปลีกและค้าส่ง จากประเทศสิงคโปร์ สหรัฐ และแคนาดา การกู้ยืมสินเชื่อระยะสั้นและการถอนเงินฝากจากต่างประเทศของธนาคารพาณิชย์เพื่อปรับฐานะเงินตราต่างประเทศ สอดคล้องกับการทำธุรกรรมป้องกันความเสี่ยงจากอัตราแลกเปลี่ยนของผู้ส่งออกที่ปรับเพิ่มขึ้นตามทิศทางการแข็งค่าของเงินบาท